**Navodila za izpolnjevanje obrazca
»SPOROČANJE VIŠJE SILE ALI IZJEMNIH OKOLIŠČIN«**

Obrazec za sporočanje višje sile ali izjemnih okoliščin (v nadaljevanju: obrazec) izpolnite v primeru,
kadar je na vašem kmetijskem gospodarstvu prišlo do nenadne spremembe, nesreče ali
nepričakovanega pojava, ki ga uvrstimo pod višjo silo ali izjemno okoliščino in **ima vpliv na izpolnjevanje obveznosti**, ki ste jih sprejeli v okviru zbirne vloge ali razpisov.

O višji sili ali izjemnih okoliščinah mora upravičenec pisno obvestiti Agencijo RS za kmetijske trge in razvoj podeželja (v nadaljevanju: Agencija) ter priložiti ustrezna dokazila v **15 delovnih dneh od dneva, ko je upravičenec to zmožen storiti**. V primeru prekoračitve predpisanega roka, upravičenec pojasni vzrok in priloži dodatna dokazila (bolezen, hospitalizacija ipd.).

Prosimo, da **podatke na obrazcu izpolnjujte čitljivo (velike tiskane črke)** ali izpolnite **elektronsko.** Kjer je potreben vpis številk, se vsako številko vpiše v svoje polje, kjer je potrebna označitev v posameznem polju, pa se le to označi s križcem.

Izpolnjen in podpisan obrazec oddajte s priporočeno poštno pošiljko, s pripisom »Sporočanje višje sile«, na naslov: **Agencija RS za kmetijske trge in razvoj podeželja, Dunajska 160, 1000 Ljubljana** ali na **elektronski naslov:** aktrp@gov.si. V primeru dopolnitve prvotno oddanega obrazca dopišite »Dopolnitev višje sile«.

Prepozno oddane vloge ali vloge, kjer ne gre za opravičljiv razlog, bo Agencija s sklepom zavrgla. Če obrazec ni izpolnjen v skladu z navodili oziroma ni izpolnjen v celoti, je Agencija dolžna vlagatelja za
tisti del, kateri ni izpolnjen v skladu z navodili oziroma ni izpolnjen v celoti, pozvati, da obrazec dopolni.
V primeru, da vlagatelj v roku (8) osmih dni po prejetju prošnje za dopolnitev, nanjo ne odgovori ali ustrezno ne dopolni, Agencija nepopolno izpolnjeno vlogo prav tako s sklepom zavrže.

**1. IZPOLNJEVANJE OBRAZCA**

**• Splošni podatki**

Na prvi strani obrazca zgoraj vpišete osnovne podatke o kmetijskem gospodarstvu. V primeru poslovnega subjekta ali smrti nosilca, navedite tudi ime in priimek kontaktne osebe.

**• Podatki o shemah oziroma intervencijah, za katere uveljavljate višjo silo ali izjemne okoliščine**

Označite le sheme oziroma intervencije, za katere želite uveljavljati višjo silo ali izjemne okoliščine oziroma na katere ima višja sila vpliv. Katere sheme oziroma intervencije uveljavljate v posameznem letu, Agencija pridobi z vpogledom v zbirno vlogo.

**• Podatek o vzroku za oddajo vloge**

V tej rubriki označite, katera višja sila ali izjemne okoliščine so nastale na vašem kmetijskem
gospodarstvu. Označite lahko primere, ki so določeni v skladu z zakonom, ki ureja kmetijstvo, lahko pa v vrstico 'Drugo' dopišete dodaten primer, ki ga na koncu vloge (natančnejši opis primera višje sile ali izjemne okoliščine) podrobneje opišete.

**• Podatek o načinu uveljavljanja višje sile ali izjemne okoliščine**

Višjo silo ali izjemno okoliščino lahko uveljavljate za celotno intervencijo, kar pomeni, da želite odstopiti z določeno shemo ali intervencijo V CELOTI – na vseh površinah ali živalih, ki so vključene v to intervencijo (odstop od intervencije v tekočem letu ali do konca trajanja večletnih obveznosti).

Kadar pa gre za delen odstop od obveznosti, pa označite DELNO ter obvezno izpolnite preglednice v nadaljevanju obrazca za tiste površine ali živali, na katere ima višja sila vpliv.

**• Podatek o datumu nastanka višje sile oziroma izjemne okoliščine**

V to rubriko vpišite točen datum nastanka višje sile ali izjemne okoliščine, če je ta natančno določljiv oziroma razviden iz priloženih dokazil (npr. datum pozebe ali neurja, pogina ali izločitve domačih živali, začetek del ali sanacije na površini, datum izkrčitve trajnega nasada, datum smrti ali datum, od katerega je nastala dolgotrajna nezmožnost, zaradi katere je trenutno izvajanje intervencij onemogočeno, idr.). Če tega podatka ni mogoče natančno navesti (npr. v primeru suše na površinah ali škode zaradi divjadi), primer časovno opredelite z opisom na koncu obrazca (opis primera višje sile ali izjemne okoliščine).

**• Preglednica 1: Podatki za površine**

V Preglednico 1 vpišite podatke o površinah, na katerih je nastala višja sila ali izjemna okoliščina:

 1. stolpec: vpišite sheme oziroma intervencije oziroma operacije, za katere vlagate višjo silo in se nanašajo na dotično površino,

 2. in 3. stolpec: označite ali z izvajanjem obveznosti prekinete v tekočem letu in po odpravi posledic višje sile ali izjemne okoliščine nadaljujete z izvajanjem obveznosti (stolpec 2) ali z izvajanjem prekinete do konca trajanja večletne obveznosti, ker je to onemogočeno zaradi višje sile ali izjemne okoliščine (stolpec 3),

 4. in 5. stolpec: številka GERK-PID in domače ime površine, na kateri je nastala višja sila,

 6. stolpec: šifra kmetijske rastline (KMRS), ki je prizadeta zaradi višje sile, v opisu pa navedite, če je bila narejena sprememba kmetijske rastline (npr. ponovna setev druge KMRS), kar je potrebno spremeniti tudi na zbirni vlogi (dopolnitev zbirne vloge),

 7. in 8. stolpec: navedite površino, na kateri je nastala višje sila ali izjemna okoliščina, če gre za celotno površino izpolnite le stolpec 7, kadar pa je višja sila nastala na delu te površine, pa ta del površine (v ar) vpišete v stolpec 8 (za koliko je bila prijavljena površina zmanjšana zaradi višje sile).

Pod preglednico navedite število čebeljih družin, na katerih je prišlo do višje sile ali izjemne okoliščine ter na koncu obrazca podrobneje opišite primer.

V primeru uveljavljanja višje sile npr. za mejice, navedite dolžino oziroma del, na katerem je prišlo do višje sile, kar lahko vpišite na koncu obrazca pod Natančnejši opis.

**• Preglednica 2: Podatki o živalih**

V Preglednico 2 vpišite podatke o živalih, za katere uveljavljate višjo silo ali izjemno okoliščino. Podatki, ki jih je potrebno vpisati:

 1. stolpec: vpišite sheme oziroma intervencije, za katere vlagate višjo silo in se nanašajo na dotično žival ali trop,

 2. stolpec: vpišite identifikacijsko (ušesno) številko živali ali življenjsko številko kopitarja,

 3. stolpec: navedite vrsto in kategorijo živali (npr. govedo nad 2 leti, koze – mesne, žrebeta do enega leta, prašiči pitanci, kokoši nesnice idr.),

 4. stolpec: navedite šifro pasme za živali avtohtonih in tradicionalnih pasem (npr. CK3, JSO, OJSO, DRK, SHL, idr.),

 5. stolpec: navedite število živali (za prašiče, perutnino ali kunce), za katere uveljavljate višjo silo,

 6. stolpec: označite, kadar zaradi višje sile ni mogoče zaključiti enoletne obveznosti ali kadar izvajanje večletne obveznosti prekinete v tekočem letu in po odpravi posledic višje sile ali izjemne okoliščine nadaljujete z izvajanjem (nameravate živali nadomestiti do naslednjega obdobja reje),

 7. stolpec: označite, kadar želite izvajanje večletne obveznosti prekiniti do konca trajanja obveznosti, ker je to onemogočeno zaradi višje sile ali izjemne okoliščine,

 8. stolpec: datum nastanka višje sile, kadar je ta za posamezne živali različen.

**Intervencija DŽ govedo, drobnica in konji**: obdobje paše se za posamezne živali lahko prekine zaradi telitve (jagnjitve, jaritve ali žrebitve), bolezni ali poškodbe, nevarnosti napada velikih zveri ali izjemnih vremenskih razmer. Če ta **prekinitev traja skupno** **do deset dni**, je ni treba sporočiti Agenciji, temveč se trajanje in razlog za prekinitev navedeta le v dnevniku paše.

**OPOMBA:** v primeru izločitve domače živali avtohtone ali tradicionalne pasme, je potrebno izločitev v 7 dneh sporočiti v zadevni register živali in hkrati ARSKTRP obvestiti z elektronskim vnosom izločitve/nadomestitve živali v aplikacijo za vnos zbirne vloge ali **na obrazcu »Obvestilo o izločitvi ali nadomestitvi živali«**. V primeru zakola ali prodaje je potrebno pasemsko žival nadomestiti v roku 30 dni od dneva izločitve, nadomestitev pa v roku sporočiti ARSKTRP. V ostalih primerih je rok za nadomestitev 60 dni. V primerih višje sile ali izjemne okoliščine, se lahko rok smiselno podaljša oziroma odobri ustrezno sporočena višja sila, kadar nadomestitev v razumnem roku ni bila mogoča.

Ob upoštevanju predpisanih rokov za sporočanje izločitve in pravočasne nadomestitve živali se šteje, da obveznost ni prekinjena in rejcu pripada celotno plačilo ter sporočanje višje sile ni potrebno.

**• Natančnejši opis primera višje sile ali izjemne okoliščine**

Tukaj podrobneje opišite vpliv višje sile na izvajanje obveznosti. Navedite zlasti, kadar:

* pri vzroku za nastanek višje sile ali izjemne okoliščine izberete 'Drugo',
* je datum nastanka višje sile težje določljiv,
* je bila potrebna ponovna setev druge kmetijske rastline,
* v primerih uveljavljanja višje sile, kjer je ta vezana na dodatne podatke, ki so pomembni za obravnavo zahtevka (dolžina mejic, datumsko omejene košnje, turnusna reja, ipd.),
* opis in opredelitev zaključka sanacije površin (datum vrnitve v prvotno stanje) ali nadomestitve živali (nadaljujete z izvajanjem po odpravi posledic),
* ima višja sila ali izjemna okoliščina vpliv na zagotavljanje predpisane obtežbe (GVŽ/ha), idr.

Vlogi je potrebno priložiti **ustrezna DOKAZILA** (našteta v nadaljevanju) in kopije **EVIDENC O DELOVNIH OPRAVILIH**, kjer jih je obvezno voditi (predvsem, kadar je višja sila nastala sredi rastne sezone - vrsta in število opravljenih del do nastanka višje sile namreč vpliva na določitev sorazmernega plačila) ter kopijo **DNEVNIKA PAŠE**, kadar višja sila vpliva na živali, ko so te na paši.

**2. USTREZNA DOKAZILA po vzrokih višje sile ali izjemne okoliščine (najpogostejši primeri)**

**1. huda naravna nesreča, hud vremenski dogodek ali izjemna okoliščina, ki resno prizadene kmetijsko gospodarstvo** (naravne nesreče so zlasti: udor ali poplava, snežni ali zemeljski plaz, potres, zmrzal, toča, led ali žled, neurje z močnim dežjem, suša, slana ipd.) – ustrezno dokazilo je uradni zapisnik o oceni škode (zapisnik občinske komisije o oceni škode ali zapisnik zavarovalnice) oziroma se v posebnih primerih lahko kot dokazilo uporabijo podatki Uprave RS za zaščito in reševanje, podatki ARSO, odločba fitosanitarnega inšpektorja, ipd. V primeru višje sile ali izjemnih okoliščin, ko se ne oceni škoda v skladu s predpisi o varstvu pred naravnimi in drugimi nesrečami ter o odpravi posledic naravnih nesreč, se kot dokazilo upošteva tudi izjava o ogledu škode na kraju samem in o oceni škode, ki jo izdela kmetijsko svetovalna služba. Kot dodatno dokazilo se priloži fotografije.

V primeru hude naravne nesreče, ko je prizadetih najmanj 30 odstotkov vseh kmetijskih površin, lahko upravičenec uveljavlja višjo silo tudi za površine, ki jih višja sila ni prizadela (za celotno gospodarstvo).

**2. uničenje poslopij in kmetijske mehanizacije ter objektov za živino na kmetijskem gospodarstvu zaradi nesreče** - potrdilo policijske uprave, zapisnik zavarovalnice ali občine, potrdilo prostovoljnega gasilskega društva ipd. Kot dodatno dokazilo se priloži fotografije.

**3. izbruh (epizootske) bolezni in bolezni rastlin ali navzočnost škodljivega organizma rastlin, ki deloma ali v celoti prizadene čredo živine ali kmetijske rastline upravičenca**

a) živali (epizootska = kužna bolezen, npr. bolezen modrikastega jezika, prašičja kuga, aviarna influenca, slinavka, parkljevka ipd.): odločba fitosanitarnega inšpektorja (UVHVVR) in veterinarsko potrdilo. Iz dokazil mora biti razviden najmanj datum in vzrok pogina ter identifikacijska številka živali.

Tudi v primeru, ko bolezen, ki je prizadela živino upravičenca ni kužna, se sporoči na enak način in priloži ustrezne dokaze (potrdilo veterinarja, iz katerega je razviden vzrok bolezni).

b) rastline: odločba fitosanitarnega inšpektorja (UVHVVR), pristojnega laboratorija ali izjava o ogledu na kraju samem in o oceni škode, ki jo izdela specialist za posamezno strokovno področje kmetijsko svetovalna službe.

**4. razlastitev celotnega ali velikega dela kmetijskega gospodarstva, če te razlastitve ni bilo mogoče pričakovati na dan predložitve vloge**, kamor spadata predvsem dedovanje in denacionalizacija: v primeru dedovanja je dokazilo sklep okrajnega sodišča o dedovanju, v primeru denacionalizacije pa je dokazilo uraden dokument iz katerega so razvidni podatki o površinah, za katere je bila izvršena razlastitev (razviden datum razlastitve).

Za oba primera velja, da se višjo silo ali izjemne okoliščine lahko prizna, če ob prevzemu obveznosti ni bilo mogoče pričakovati, da bo prišlo do spremembe.

**5. smrt upravičenca ali člana KMG** – ni potrebno prilagati dokazil (podatke Agencija pridobi po uradni dolžnosti).

**6. dolgotrajna nezmožnost upravičenca ali člana KMG za delo** – datumsko ustrezno zdravniško potrdilo, iz katerega je razvidna dolgotrajna nezmožnost upravičenca za delo, zaradi katere ne zmore opraviti ali zaključiti prevzete obveznosti (običajno ga na zahtevo in na podlagi vpogleda v kartoteko upravičenca izda osebni zdravnik). V primeru prekinitve obveznosti v tekočem letu, zaradi začasne nezmožnosti upravičenca, so ustrezna potrdila tudi odločbe ZZZS, potrdilo o hospitalizaciji ipd. Za ustrezno velja potrdilo, ki datumsko sovpada z nastankom višje sile v tekočem letu, v katerem se višjo silo sporoča.

**7. izguba ali pogin domačih živali zaradi napada divjih zveri, kljub izvedbi vseh predpisanih ukrepov** – zapisnik Zavoda RS za gozdove in sporazum o določitvi višine odškodnine, iz katerih je razviden najmanj datum napada, katera divja zver je povzročila škodo, ušesne številke poginulih ali pogrešanih domačih živali in način varovanja oziroma podatki o varovanju črede (razvidno, da ne gre za malomarnost). V primeru, da rejec zaradi napada živali ni našel (npr. nedostopen teren na planinah) in je to omenjeno na zapisniku Zavoda RS za gozdove, kot dokazilo za uveljavljanje višje sile zadostuje tudi seznam ušesnih številk pogrešanih živali z opisom nastale situacije, ki ga izdela kmetijsko svetovalna služba.

**8. pogin domačih živali zaradi nesreče (požar, udar strele, električni udar, padci ipd.)** – dokazilo je veterinarsko potrdilo, iz katerega je mogoče razbrati najmanj datum in vzrok pogina ter identifikacijsko številko živali.

**9. škoda na površinah, ki jo povzročijo divje živali** – dokazilo je zapisnik lovskega inšpektorja o ogledu škode, iz katerega je razvidno, katera vrsta prostoživečih živali je povzročila škodo in v kolikšnem obsegu ali zapisnik o ogledu škode Zavoda RS za gozdove ter v obeh primerih sporazum o določitvi odškodnine ali načina sanacije.

**10. napad bolezni oziroma škodljivcev v čebeljem panju, zaradi katerih je potrebno čebele v tem panju uničiti oziroma nadomestiti z novo čebeljo družino** - dokazilo je poročilo veterinarja, pristojnega za čebelarstvo in tudi izjava o ogledu škode na kraju samem in o oceni škode, ki jo izdela kmetijsko svetovalna služba.

**11. sprememba obsega kmetijskih zemljišč na kmetijskem gospodarstvu, vrste dejanske rabe ali načina kmetovanja neodvisno od upravičenca**, kamor spada zlasti gradnja ali širitev javne infrastrukture (javni interes – plinovodi, vodovodi, elektrovodi, državne ali občinske ceste, kolesarske steze, ekonomsko poslovne cone ipd.) – ustrezna dokazila so odločbe oziroma drugi uradni dokumenti in potrdila občin, investitorjev ali izvajalcev, iz katerih je razvidno, da gre za javno korist ter datum začetka del. V primeru nameščenih tehničnih ali drugih sredstev za opravljanje nadzora državne meje, Agencija dokazilo pridobi po uradni dolžnosti pri ministrstvu, pristojnem za notranje zadeve.

Za vse primere velja, da se višjo silo ali izjemne okoliščine lahko prizna, če ob prevzemu obveznosti za tekoče leto ni bilo mogoče pričakovati, da bo prišlo do spremembe. V primerih, ko se po odpravi posledic višje sile ali izjemne okoliščine, površino povrne v prvotno stanje, je potrebno o tem Agencijo prav tako obvestiti – sporočiti (dopolnitev zahtevka za višjo silo), od katerega datuma upravičenec zopet lahko nadaljuje z izvajanjem sprejetih obveznosti.

**IZJEMA pri večletnih intervencijah:** za primer višje sile oziroma izjemne okoliščine šteje tudi prekinitev zakupa ali najema, če je bila pogodba sklenjena **pred** vstopom in **za najmanj 5 let** (oz za celoten čas trajanja sprejetih obveznosti). Kot dokazilo šteje pogodba o zakupu ali najemu, skupaj z izjavo ali preklicem, podpisana tako s strani zakupnika ali najemnika in zakupodajalca ali najemodajalca. Na pogodbi morajo biti navedeni najmanj podatki o obeh podpisnikih (ime in priimek, naslov, KMG-MID), navedene površine po GERK-PID za vse površine, ki so predmet pogodbe ter razvidna veljavnost.

V primeru nadaljevanja izvajanja obveznosti pri večletnih intervencijah, je potrebno, v kolikor ponovno pride do primera višje sile ali izjemnih okoliščin, to v predpisanem roku in na predpisan način ponovno sporočiti Agenciji, saj gre za **novo okoliščino**.

V kolikor višja sila ali izjemne okoliščine prizadenejo večje območje Slovenije, lahko Ministrstvo za kmetijstvo, gozdarstvo in prehrano izda posebna navodila, s katerimi v zadevnem primeru določi izjeme pri prilaganju dokazil.

Vsako vlogo za uveljavljanje višje sile ali izjemnih okoliščin Agencija obravnava individualno.

**Zahtevkov, ki se nanašajo na višjo silo ali izjemno okoliščino se ne umika iz zbirnih vlog, saj v primeru odobritve sorazmernega plačila, to ni mogoče, če je zahtevek umaknjen.**